
ER REINDRIFTSRETTENS KARAKTER ET HINDER FOR AT REINDRIFTSUTØVERE KAN KREVE BRUKSORDNING? – SYNET PÅ REINDRIFTSSAMERS AREALRETTIGHETER FØR OG NÅ

av stipendiat Øyvind Ravna

1  INNLEDNING

Synet på reindriftssamenes beite- og arealrettigheter har variert opp gjennom årene. Fra tidligere å ha blitt betraktet som tinglige bruksretter med et selvstendig grunnlag, ble reindriftsrettighetene fra slutten av 1800-tallet sett på som en særegen ”næringsrett” basert på gjeldende lovgivning, noe som vedvarte gjennom store deler av 1900-tallet.
 Noe av dette synet kom til uttrykk så sent som under lovarbeid på 1990-tallet da landbruksdepartementet kom til at reindriftsretten var av en karakter som gjorde at reindriftssamer ikke kunne kreve sin beiterett ordnet av jordskifteretten.366 At reindriftsretten er sett på som en næringsrett har også medført at reindriftssamer som har fått deler av sitt tradisjonelle beiteområde beslaglagt ved inngrep, vanskelig kunne kreve erstatning hvis dette kun utgjorde en mindre del av reinbeitedistriktets totale beiteareal. 

Reindriftssamenes rettsoppfatning har sitt utspring i en annen rettskultur. En tese for dette arbeidet er at reindriftssamenes arealrettigheter likevel ikke er av en særegen karakter. Derimot må de kunne betraktes å være av privatrettslig, tinglig karakter. I tesen ligger det også at reindriftsutøvere eller grupper av utøvere kan ha rettslig interesse i å få beitekonflikter behandlet for de alminnelige domstolene, og at de kan kreve sak for jordskifteretten for å få ordnet sine beiterettigheter. Dette bl.a. for å kunne fastlegge tradisjonelle rettighetsgrenser, og om mulig, skape mer tjenlige bruks- og beiteforhold.

Det foreligger etter hvert mange Høyesterettsavgjørelser om reindriftssamenes beiterett. Likevel er få av disse egnet som kilder til drøfting av reindriftsrettens karakter. Spørsmålet er imidlertid drøftet i lovforarbeid og teori. Rettspraksis fra eldre utskiftingssaker,367 sammenholdt med saker av nyere dato, er også kilder til belysning av temaet. Jeg vil i det følgende ta utgangspunkt i karakteristikken av reindriftssamenes beiterett i jordskifterettslig teori og det seneste lovforarbeidet, og drøfte disse i forhold til måten rettighetene ble behandlet på i eldre utskiftningssaker. Dernest vil jeg se på den Høyesterettspraksis som foreligger.

Bruksordning ved jordskifteretten er et tiltak som i forskjellige former gjenfinnes i mange kulturer.368 Det har som formål å skape mer tjenlige bruksforhold samtidig som individets bruks- eller eiendomsrett blir ivaretatt. Bufeholdere med beiterett i utmarksstrekninger har lenge kunnet få sitt beite ordnet på et slikt grunnlag. Lovgiver har vært langt mer påholden med å gi reindriftssamer de samme mulighetene. Drøftingen her vil bli gjort med hovedvekt på om reindriftrettens karakter er et hinder for at reindriftssamer kan kreve å få sin beiterett ordnet på de samme betingelser, noe som bl.a. ble framholdt i Ot. prp. nr. 28 (1994-95) Om lov om endringer i reindriftsloven, jordskifteloven og viltloven.

2  JORDSKIFTELOVEN OG REINDRIFTSSAMENES ANLEDNING TIL Å KREVE BRUKSORDNING

2.1 Om bruksordning

Bruksordning er et av flere tiltak som går under begrepet jordskifte. Jordskifte er en samlebetegnelse for en rekke tiltak som har som formål å bedre eiendoms- eller bruksstrukturen med tanke på mer tjenlig utnytting, jf. jordskifteloven av 21. des 1979 (jskl) § 2. Bruksordning kan avholdes der to eller flere har bruks- eller eiendomsrett og det er ”sambruk mellom eigedommar” eller når det foreligger ”særlege grunnar”, jf. jskl. § 2, bokstav c nr. 1 og 2. Ordningen kan omfatte forholdet mellom sameiere, eier og bruksrettshaver, og bruksrettshavere innbyrdes, jf. jskl. § 33. 

Bruksordningen må bygge på et avklart rettsforhold. Om nødvendig kan det klarlegges av jordskifteretten, jf. jskl. §§ 16 og 17. Verdiforholdet mellom rettighetene til de enkelte parter som deltar i prosessen må ikke endres under ordningen, noe som innebærer at partenes eiendoms- eller rettighetsomfang må verdsettes.

Bruksordning kan også gå ut på fastsette et delingsforhold når et bestemt bruksformål er fastlagt, jf. jskl. § 34, siste ledd. Et slikt delingsforhold kan være basis for hvor mange beitedyr en rettshaver kan føre på et bestemt område. Bl.a. dette gjør det interessant å se på om bruksordning kan anvendes for å ordne beiteforhold mellom de som er rettshavere til reinbeiterettigheter. 

2.2 Begrenset adgang for reindriftsutøvere til å kreve bruksordning

Jskl § 5 har regler om hvem som kan kreve bruksordning. Foruten ”Eigar av særskilt registrert grunneigedom” kan ”nokon som har alltidvarande bruksrett” kreve jordskifte, jf. jskl. § 5, første ledd. Etter lovendring i 1996 fikk reindriftsutøvere en betinget adgang til å kreve ”jordskifte i dei høve som § 2 første ledd bokstav c nr. 3, og bokstav h nemner”. Adgangen er avgrenset til å gjelde reinbeitedistriktet ved lederen.
 Verken reindriftsutøvere eller slektsrelaterte reindriftsammenslutninger (heretter kalt siida)
 kan kreve bruksordning.

Lovendringen i 1996 ga derfor reindriftsutøvere en begrenset mulighet til å kreve bruksordning. En skulle imidlertid tro at reineierne, som innehavere av alltidvarende brukrett, kunne kreve bruksordning i medhold av jskl. § 5, første ledd. I drøftingen under skal vi se at dette ikke er åpenbart. Og selv om en skulle legge dette til grunn, kan ikke bruken ordnes i forhold til andre utøvere eller siidaer, da lovgiver tatt forbehold om at ”Retten kan ikkje regulere tilhøva mellom dei som utøver slik reindrift”. 

3  SYNET PÅ REINDRIFTSRETTENS KARAKTER I LOVFORARBEID OG JORDSKIFTERETTSLIG TEORI.

3.1 Reindriftsretten i jordskifterettslig teori: ”Flyttsamanes rettar fell utanfor”

Reindriftsrettens karakter har ikke vært gjenstand for videre drøfting i jordskifterettslig teori. Selv om omfanget av teori, der dette er drøftet, er begrenset, må en kunne hevde at denne har påvirket både jordskiftedommernes syn på reindriftsretten, og ikke minst lovarbeidet hvor jordskifteretten ble gitt hjemmel til å ordne beitebruk i samiske reinbeiteområder. I det følgende skal jeg kort gå gjennom denne teorien for å vise hvordan denne er brukt som begrunnelse for lovendringen på 1990-tallet og dermed gjeldende rett.

I Christensens kommentar til jordskifteloven fra 1952/1962, ble det anført at ”Flyttsamenes rettigheter m. h. t. beite, flytteveier m. v. i henhold til reindriftslovgivningen, er av en særegen karakter som faller utenfor jordskiftelovens forskrifter om avløsning og ordning av bruksrettigheter mv. ”
 I Austenå og Øvstedals kommentarutgave fra 1984 er ”flyttsamenes” rettigheter gitt enda mindre plass. Her het det at ”Avløysning kan gjennomførast både for reelle og personlige bruksrettar. Dei rettane flyttsamane har til beite m.m. i medhald av reindriftsloven fell utanfor.”
 Så sent som i 1994 ble synspunktet videreført i annen utgave av samme. Dog med en henvisning til en artikkel i Kart og Plan fra 1991.
 

I artikkelen ”Jordskifte og reindriftsrettigheter” av Jan E. Aasmundtveit ble jordskifterettens kompetanse til å behandle reindriftsrettigheter drøftet. Aasmundtveit kom til at reindriftssamene ikke hadde anledning til å kreve bruksordning etter dagjeldende jskl. § 2 bokstav c. Dette var basert på at samiske reindriftsrettigheter ikke var dekket av begrepet ”alltidvarande bruksrettar” i jordskiftelovens forstand, noe som var og er en forutsetning for å kunne kreve sak hvis en ikke er grunneier. Årsaken til dette var ”at de samiske reindriftsrettighetene faller i en annen kategori, og derfor kan ikke reineier kreve jordskifte med hensyn på reindriftsretten”.

Standpunktet ble ikke ytterligere begrunnet. I Aasmundtveits hovedoppgave som nevnte artikkel bygget på, ble dette drøftet på et bredere grunnlag.
 Her reiste han spørsmål om det er analogi mellom den samiske reindriftsretten og allmenningsretten, og videre om det er slik at rettighetsforholdene i reinbeitedistriktene først må ordnes av et forvaltningsorgan før det kan komme på tale å nytte jordskifteretten.

Aasmundtveit viste deretter til en avgjørelse hvor det ble lagt til grunn at ”alltidvarande bruksrett” i jordskifteloven ikke omfattet allmenning, RG 1960 Frostating s. 21.
 På samme måte måtte man betrakte reindriftsrettighetene. Videre påpekte han at jordskifteloven kun talte om individuelle rettigheter.
 Med henvisning til Kappfjelldommen, Rt. 1975 s. 1029, la han til grunn at reindriftssamenes rettigheter var en kollektiv grupperett, som falt i en annen kategori enn de rettighetene som kunne være gjenstand for krav om bruksordning. I det følgende skal vi se at Aasmundstveits standpunkter lagt på veg ble videreført i Ot. prp. nr. 28 (1994-95).

3.2 Begrunnelsen for gjeldende rett

Inntil ganske nylig fantes det ingen hjemmel for å foreta bruksordning av reindriftssamenes beiterettigheter. I St. meld. nr. 28 (1991-92) En bærekraftig reindrift foreslo Landbruksdepartementet at jordskifterettens arbeidsområde skulle utvides til å omfatte løsning av kon​flikter mellom reineiere om fordeling av beiteressurser. I det etterfølgende lovarbeidet, Ot. prp. nr. 28 (1994-95), påpekte departementet behovet for en egen hjemmel da ”den samiske retten til tamreindrift er av en annen art enn de bruksretter som kan ordnes etter [jskl. § 2 bokstav c] nr. 2. Mens det her siktes til individuelle rettigheter, har den samiske reindriftsretten et utpreget kollektivt særtrekk. Følgelig er det behov for å nevne denne særskilt i lovteksten”(s. 55).

Reindriftsutøvere kunne således ikke bruke den hjemmel øvrige bruksrettshavere hadde til å kreve ordning. Om dette sa departementet: ”Det er det særegne rettsgrunnlaget disse samiske rettighetene har, som gjør det nødvendig å gi jordskifteretten en klar hjemmel for å behandle disse rettighetene”. Det ble påpekt at dette kun gjaldt samiske tamreindriften innen samisk reinbeiteområde, idet tamreindrift utenfor det samiske reinbeiteområde hadde et annet rettsgrunnlag som ikke reiste de samme spørsmål med hensyn til jordskifterettens saklige kompetanse.
 ”Dette er forhold som det ikke kan være tvil om at jordskifteretten allerede kan behandle, på lik linje med andre beiterettigheter”.

Reindriftsrettens kollektiv karakter ble brukt som argument for at interne konflikter mellom reindriftsenheter eller utøvere ikke var en sak for jordskifteretten, men måtte behandles av forvaltningsorganer eller de ordinære domstolene:

”Det må fastholdes at reineierne ikke har en individuell rettighet til reinbeite. Den samiske reindriftsretten er av kollektiv karakter, jf. merknad til jordskifteloven § 5 nedenfor.
 Jordskifteretten kan derfor ikke behandle dem som individuelle rettighetshavere... Det er altså ikke den enkelte reineier eller driftsenhet som blir part i en jordskiftesak, men i prinsippet reindriftsnæringen som sådan”(s. 55).

Med henvisning til nevnte Kappfjelldom, anførte departementet i likhet med Aasmundtveit at jordskifteretten ikke kunne behandle den enkelte reineier som individuell rettshaver. Det ville også være problematisk å la enkeltutøvere kreve jordskifte. Departementet fant det derfor mest hensiktsmessig å legge kompetansen til å kreve bruksordning til lederen for reinbeitedistrikt. Enkeltutøvere eller siidaer fikk verken adgang til å kreve sak eller representere egne rettigheter. 

4  VAR REINDRIFTSRETTIGHETENE BETRAKTET SOM ”SÆREGNE” I TIDLIGERE TIDER

4.1 Utskifting av Brekken sameiet på 1800-tallet som eksempel

I april 1968 ble Brekkendommen, Rt. 1968 s. 394, avsagt. Dette var den første avgjørelsen fra Høyesterett i nyere tid hvor reindriftssamer fikk medhold i at de hadde rettigheter basert på langvarig, stedbunden bruk.
 I vår sammenheng er det av interesse at Brekkensaken startet i jordskifteretten. Det er videre av interesse at nevnte jordskifte var et av flere i Brekken sameiet i løpet av om lag hundre år. Det gir oss en anledning til å se på hvordan utskiftingsretten så på reindriftssamenes rettigheter i siste halvdel av 1800-tallet, samt å følge utviklingen for å se på hvordan jordskifteretten og ankeinstansene så på dette på 1960-tallet.

I Ot. prp. nr. 28 (1994-94) ble det lagt til grunn at det måtte gis en egen lovhjemmel for jordskifteretten kunne ordne bruken mellom reindriftsinteresser og andre. Det ble framholdt at lovendringen i 1996 var en utvidelse av jordskifterettens formelle kompetanse. Hvis en går drøyt 100 år tilbake, vil en se at reindriftssamenes rettigheter i større grad ble vurdert på linje med andre rettigheter utskiftingsretten kunne behandle. Denne oppfatning synes å ha ligget til grunn både hos utskiftingsformenn, grunneiere og reindriftssamer i det sørsamiske området. 

Etter at den første Brekkenutskiftningen ble påbegynt i 1868, sendte en rekke reindriftssamer et brev til Søndre Trondhjems amt. I brevet av april 1870, som ble innledet med innsigelse mot utskiftingen, gjorde samene det klart at de, sammen med beboerne i Brekken hadde: ”Ret til Skov og Beite for vore Rener i Sameiet paa Grund af vort aarlige Ophold Ligesom vore Fædre, ja muligens endog før Bønderne bosatte sig her”.
 Deretter gjorde de ”retslig Fordring” på å få utstykket sin del av sameiet, altså ta del i utskiftingen, før oppsitterne foretok noe skifte seg imellom. Innsigelsen ble satt fram fordi utskiftingsformann Sv. Olsen
 hadde uttrykt at han verken ville eller kunne utskifte for samene. Samene hadde da begjært utskiftingen stanset inntil amtet hadde sørget for at deres rettigheter ble ivaretatt av loven. 

Om det var reindriftssamenes begjæring som førte til at utskiftingen ble stanset, vites ikke. I alle fall ble den stoppet. En søknad fra en del oppsittere om at det måtte bli oppnevnt en kommisjon for å fullføre utskiftningen, foranlediget i november 1870 et brev fra utskiftningsformannen. Her anførte han at det ikke var tilfellet at han ikke kunne utskifte [del av sameiet] til reindriftssamene. Men han hadde ikke stor lyst til å utskifte til samene, da både de og oppsitterne senere ville angre på dette. Han grunngav dette med at samene ikke brukte området hele året; formodenlig bare om våren. Upåaktet om reinen hadde vært der, ville oppsitterne likevel slå sine slåtter. Videre begrunnet han sin motvilje med at: 

”Skal nu Finnernes Brugsret udskiftes da er jeg overbevist om, at dersom man skal tage ud til disse et saae stort Areal at de kan være tjente med at holde det Antal Dyr som Fædrene i Fortiden antages at have havt, paa disse Strækninger, da vil Bønderne blive yderst misfornøiede. Finnerne vil og blive utilfredse og lidet hjulpne ved at faae et mindre Areal, de kan ikke holde Dyrene paa dette, og at de faaer Slaatene, med Mere, til Eiendom, istedet for den Brugsret de have, er heller ikke til Gavn for dem, de have intet Brug for Slaattene”, Rt. 1968 s. 394 på s. 402.

Utskiftingsformannen så øyensynlig ikke på reindriftssamenes rett som noe han ikke kunne behandle. Trolig kunne den ha blitt utskiftet hvis dette hadde vært tjenlig, i det han avslutningsvis framholdt at ”dersom Finnernes Brugsret skal udskiftes saa maa man først tage ud en særskildt Strækning til dem, dette er den eneste Maade at ordne Forholdene paa.” 

Den 7. juli 1873 ble spørsmålet om utskiftning av reindriftssamenes bruksrett tatt opp. Etter å ha reist spørsmål om noen ønsket de ”Brugsberettigede Fjeldfinner Udskiftede, hva deres Brugsret betræffer” frarådet utskiftningsformannen ”paa det alvorligste” samtlige lodeiere fra dette. Tross frarådningen var det ”lang Discution og mange ventilationer” før formannen fikk overbevist oppsitterne.
 Dette understreker at det ikke kunne være formelle argumenter til hinder for å foreta utskifting. I samsvar med utskiftningsformannens bestemte fraråding ble rein​driftssamenes bruksrett ikke utskiftet.

Den 9. august 1873 ble det avholdt et møte hvor reindriftssamene var innkalt. Formålet med møtet var å undersøke ”Udstrækningen af den Brugsret som disse Fjeldfinner antages at have, og i saa maade at ordne det Fornødne”[min utheving]. Etter møtet ble det inngått slik overenskomst: 

”Vestenfor en Linie [geografisk beskrivelse], skulle Finnerne være uberettigede til at havne med sine Dyr, hvorimod de paa østre Side af samme Linje have uhindret Havneret, og det saaledes at de ikke af Nogen skulle kunne drages til Ansvar for sin Optræden dersteds”.
 

Utskiftningen i 1873 ble opphevet av formelle grunner som antas ikke å berøre nevnte overenskomst.
 Under ny utskiftning påbegynt i 1880 ble overenskomsten stadfestet.

Det kan ikke være tvil om at det ble lagt til grunn at reindriftssamene hadde reelle bruksretter til beite, noe en kan lese flere plasser i utskiftingsprotokollen. Retten var basert bruk ”fra uminnelige tider”. Det er altså ikke riktig å hevde at samene fikk tilkjent en avtalebasert rett, slik Samerettsutvalgets rettsgruppe synes å gjøre.
 Som vi har sett anførte ikke utskiftingsformannen formelle hindringer mot å utskifte den bruksrett reindriftssamene hadde til eiendomsparseller, og han dvelte neppe ved om reindriftsrettens karakter var til hinder for dette. En må kunne anta at hans utsagn var basert på at han hadde gjort en vurdering av om skifte var tjenlig, noe som var en prosessforutsetning den gang som nå. Trolig var han kommet til at det ikke var det, og at bruken slik den forelå, hvor hver part kunne bruke arealene til sin tid, var mest tjenlig.

Som vi også har sett, ble det inngått en overenskomst eller avtale mellom reindriftssamene og oppsitterne som del av utskiftingen. Materielt sett må en langt på veg kunne karakterisere avtalen som en bruksordning etter jordskifterettslige prinsipper. En kan også merke seg at oppsitterne erkjente at samene hadde andeler i fellesskapet som kunne utskiftes. I denne sammenheng må det være lov til å påpeke at på den tiden var det ikke noe utpreget skille mellom eiendoms- og bruksrett.

Forretningen tydet også på at det var et skifte av verdier, hvor reindriftssamene fikk styrket sine rettigheter på den østre side av linjen, noe formuleringen om at ”de ikke af Nogen skulle kunne drages til Ansvar for sin Optræden dersteds” skulle tyde på. Samtidig fikk de redusert sine rettigheter på vestre side. Totalt sett må en kunne anta at verken reindrifts​samenes eller oppsitternes verdier å ha blitt endret, samtidig som begge tjente på ordnet bruk, noe som er betegnende for en jordskifteforretning.

Under anke på det siste Brekkenjordskiftet
 vurderte Frostating Lagmannsrett avtalen. Også lagmannsretten må ha vært av den oppfatning at det ble gjennomført en ordning, og ikke en etablering av bruksretter, idet den anførte at formålet med overenskomsten synes å være klart:

”Vest for den opptrukne linje hadde oppsitterne verdifulle beite- og slåtteområder som samene nå forpliktet seg til å holde sine rein borte fra. Öst for linjen skulle samene til gjengjeld ’have uhindret Havneret, og det saaledes at de ikke af Nogen skulle kunne drages til Ansvar for sin Optræden dersteds’. Samene skulle med andre ord slippe å betale erstatning for skade på beite og slåttemark öst for Finnelinjen. Den fordel samene på denne måte oppnådde var faktisk så stor at samenes representant i den kommisjon som skulle gå opp Finnelinjen i marken, nemlig Paul Jonasen Fin, insisterte på at Finnelinjen også skulle trekkes nord om Hyllingen helt opp til Vigelsjöen”.

Det må altså kunne slås fast at det ble gjennomført en bruksordning. Og videre at reindriftssamenes rettigheter i denne eldste Brekkenutskiftningen ikke ble behandlet som ”uskadelig nyttesretter”, men som private tinglige bruksrettigheter eller servitutter, ja, nærmest som sameieandeler, utledet fra det aktuelle sameiet og knyttet mot en bestemt individbasert personkrets som rettssubjekt.

4.2 Et tidsskifte: Fra tinglig bruksrett til ”uskadelig nyttesrett”

I 1883 betraktet utskiftingsformann og tidligere stortingsmann Sv. Olsen det som ”enhver fullt bekjent” at samene var ”de eldste beboere på disse kanter, [som] fra uminnelige tider, med regjeringens og övrighetens samtykke, har ernæret sig av rensdyrdrift i Norges kongelige almindingsfjellstrekninger”.

I dag vil kanskje ikke et slikt utsagn overraske noen. Men bare noen år etter at Olsen fikk dette protokollert, ble hans syn underkjent. I avhandlingen Lappernes Fremrykning mod Syd i Trondhjems Stift og Hedemarkens Amt fra 1891 la professor Yngvar Nielsen til grunn at samene i Sør-Trøndelag skulle ha trengt seg inn på området til den fastboende befolkning etter at disse nesten over alt hadde tatt dal- og fjellstrekningene i bruk. I tid sammenfalt avhandlingen med at sosialdarwinismen fikk fotfeste, og økt norsk nasjonalisme i forhold til unionen med Sverige. Dette medførte også et mer negativt syn på reindrift og nomadisk levesett. Nielsens avhandling falt således på fruktbar jord, for allerede året etter la Lappekommisjonen av 1889 denne til grunn i sin innberetning fra 1892. Samme år la også Høyesterett ”fremrykningsteorien” til grunn i en sak hvor forannevnte Paul Johnsen var pålagt å erstatte skade forvoldt av hans rein på bøndenes sætervoller og slåttemarker, Rt. 1892 s. 411. I saken framholdt Johnsen at samene var de opprinnelige beboerne i området, som var trengt tilbake av nordmennene. Høyesterett la til grunn at forholdet var det motsatte og uttalte: 

”Af en Afhandling af Professor Yngvar Nielsen om Lappernes Fremrykning ... fremgaar det nemlig, at Lapperne paa sin Fremtrængen sydover i Norge i Aaret 1742 endnu ikke havde slaaet sig ned her. Bøndernes Sæterdrift og Slaattemarker i disse Fjeldstrækninger ere selvfølgelig langt ældre” (s. 413). 

At det ikke ”som tidligere ofte har været antaget, at Lapperne i disse Strøg skulde være de oprindelige Beboere” ble gjentatt av Høyesterett noen år senere, i en sak hvor samme Paul Johnsen var saksøkt og ble fradømt rett til å ferdes med sine rein på gamle beiteområder ved Aursunden, Rt.  1897 s. 759 på s. 761. 

Denne politisk motiverte oppfatning skulle bli rådende gjennom deler av 1900-tallet. Med at synet på hvem som var den opprinnelige befolkningen i området endret seg, så endret også synet seg på hvem sin rett som hadde forrang, noe Høyesterett selv understreket da den anførte i ”kollission mellem Bøndenes Ret til Sæterdrift og Slaattemarker og de nomadiserende Lappers Havnerett, ... er der liden Opfordring til at løse denne Kollission paa saadan Maade, at de ældste existerende Rettigheter i væsentlig Grad vilde ødelægges til Fordel for de senere op​komne Rettigheter”, Rt. 1892 s. 411 på s. 413.

Dette endret også synet på reindriftsrettens karakter. Fra å være omtalt som en bruksrett av utskiftingsretten i 1883, blir reindriftssamenes beiterett omtalt som en ”uskadelig nyttesrett” av Høyesterett i Marsfjellsaken, Rt. 1955 s. 361.
 

5  NYERE RETTSUTVIKLING: TILBAKE TIL PRIVATRETTSLIG KARAKTER?

5.1 Beiterettens karakter i praksis og teori

Synet på reindriftssamenes beite- og arealrettigheter har variert gjennom 1900-tallet. I 1968 fikk vi som nevnt to høyesterettsdommer som slo fast at reindriftssamers bruksrett var baser på alders tids bruk. Få om noen ville etter dette hevde at reinbeiteretten er ”uskadelig nyttesrett”. Derimot har vi sett at reinbeiteretten helt fram til i dag er blitt framstilt å være en kollektiv nærings​rett som faller utenom kategorien av tradisjonelle bruksretter. Selv om Høyesterett hadde slått fast at reindriftssamenes rettigheter nøt rettsvern basert på alders tids bruk, synes den å ha hatt en uvilje mot å definere disse å være av tinglig karakter. I Kappfjelldommen, Rt. 1975 s. 1029, ble som vi har sett reindriftsretten betraktet som en næringsrett av kollektiv karakter. I rettsteorien derimot, har det de siste 30 årene, siden Tønnesen presenterte avhandlingen Retten til jorden i Finnmark, vært argumentert for at reindriftsutøvernes beiterett er av tinglig, privatrettslig karakter.
 

Innen begrensningen av denne artikkelen, vil jeg prioritere gjennomgang av den i denne sammenheng viktige avgjørelsen fra 1968, og deretter ta for meg den eneste avgjørelsen hvor Høyesterett i praksis har lagt til grunn at beiteretten innen et distrikt ikke er kollektiv i vid forstand,
 men må knyttes opp mot siidaen. 

5.2 Brekkendommen, Rt. 1968 s. 394, et nytt tidsskifte

På 1950-tallet ble det krevd nytt jordskifte over Brekken sameie, se note 388. I denne saken, hvor spørsmålet om reindriftssamenes rett til jakt, fangst og fiske innen sameiet kom opp, kan en se et at underinstansenes syn bar preg av den rettsutvikling som hadde funnet sted på 1900-tallet. Selv om det ikke lenger var uenighet om at samene hadde nyttet området fra før den første bu​reisning fant sted, ble det fra grunneiernes side påstått at reindriftssamenes bruksutøvelse ”til enhver tid foregikk med samtykke fra staten og senere fra de private grunneiere” innen rammen av gjeldende lovgivning. Rett til jakt, fangst og fiske var således bare noe eierne har tillatt. 

I jordskifteretten fikk grunneierne medhold. Lagmannsretten bygget i rettslig henseende på Høyesteretts dom i Marsfjellsaken, og kom til samme resultat som underinstansen. Høyesterett delte imidlertid ikke underrettenes syn. Førstvoterende anførte at samenes bruksutøvelse gjennom lang tid syntes ”å ha vært stedbundet og i sin kjerne så festnet at den ikke kan sidestilles med utøvelse av en uskyldig nyttesrett eller allemannsrett”. Videre at ”jeg er enig med de an​kende parter i at de rettigheter samene fikk ved overenskomsten av 1873, ikke ble be​grenset ved det som ble protokollert under den etterfølgende utskiftning”(s. 402).
 

I tråd med dette kom Høyesterett til at: ”Samene i Riast-Hyllingen reinbeitedistrikt har under opphold med rein rett til å drive jakt, fangst og fiske til husbehov i Brekken sameie i området øst for en linje mellom Hyllingen og Dagvolsjøen fastsatt ved overenskomst av 9. august 1873 og grensegangsforretning av 11. august 1873...” (s. 404).

5.3 Seilanddommen Rt. 2000 s. 1578, en erkjennelse av privat rettsgrunnlag

I Seilanddommen behandlet Høyesterett for første gang et erstatningskrav fra en siida og ikke et reinbeitedistrikt. Saken dreide seg om erstatning for et kraftverks endrede nedtappingsmønster av et vann. Høyesterett la til grunn at en gruppe reindriftsutøvere innen distriktet ikke kunne disponere den del av distriktet som andre grupper hadde etablerte rettigheter til. At gruppen ikke kunne bruke hele distriktet fikk betydning for erstatningsutmålingen. 

I Hålogaland lagmannsrett var Alta kraftlag AL blitt frifunnet. Retten kom til at ulemper som reguleringen medførte, ikke oversteg den erstatningsbetingende tålegrense, da det tapte areal bare utgjorde en liten del av distriktets totale beiteareal. Høyesterett kom derimot til at den ankende part hadde krav på erstatning og sa at virkningen av å miste beiteområdene, var avhengig av hvilke beiter som gruppens driftsområde ellers hadde anledning til å bruke:

”Flertallet i lagmannsrettens bemerkninger om at det beiteland [nn]-gruppen er avskåret fra representerer en meget beskjeden del av det totale beiteområdet i reindriftsdistriktet, er derfor ikke treffende. Areal som i utgangspunktet disponeres av andre driftsgrupper i distriktet, vil bare kunne trekkes inn i vurderingen dersom det kan legges til grunn at [nn]-gruppen vil få anledning til å anvende disse” (s. 1589-1590). 

Høyesterett la til grunn at det tapte areal måtte vurderes i forhold til det areal gruppen disponerte. Retten sa dermed implisitt at reinbeiteretten ikke er et kollektivt gode for hele distriktet, men at reindriftsgruppene hadde rettigheter til sine tradisjonelle områder av privatrettslig karakter. Dermed støttet den langt på veg den rettsteori det er vist til foran. Etter dette må en kunne si at en annen karakteristikk av reindriftssamenes beite- og arealrettigheter synes å være politisk motivert og ikke juridisk begrunnet.

6  AVSLUTNING

6.1 Reindriftsrettens karakter er ikke til hinder for krav om bruksrettsordning 

Foran har vi sett at det har vært et varierende syn på reindriftsrettens karakter. Vi har også sett at reindriftssamenes beiterett er sammenliknet med beiterett i allmenning, da i motsetning til beiterett i jordsameie. Om en slik sammenlikning er treffende, vil jeg ikke gå inn på her, utover å påpeke at selv om det er prinsipielle forskjeller i karakteren av beiteretten i en allmenning og i et sameie, kan beitebruk ordnes innen begge kategorier.
 Mulig likhet mellom bufeholderes beiterett i allmenning og reindriftssamenes beiterett tilsier nødvendigvis ikke at sistnevnte er avskåret fra ordning ved jordskifteretten. 

I jordskifterettslig teori og lovforarbeid er det blitt lagt til grunn at reindriftsretten har en særegen karakter. I en etnokulturell og gjerne også i agrar kontekst vil det være riktig å beskrive reindriftssamenes beitebruk som særegen i forhold til bufeholderes beitebruk. I juridisk forstand bør man derimot være mer varsom med å bruke en slik karakteristikk. Etter mitt skjønn er ikke reindriftssamenes beitebruk rettslig sett mer særegen eller mer kollektiv enn beiterett for bufe i fellesbrukte utmarksstrekninger. Hvis en skiller mellom kulturelle og juridiske forskjeller, må en kunne slå fast at reindriftssamenes beiterett er en tinglig rett ikke ulik bufeholderes beiterett i jordsameie eller allmenning. Der reinbeiting og andre reindriftsutnyttingsmåter er den dominerende bruken, må den antagelig kunne sammenliknes med en funksjonell sameierett. Dette må innebære at reindriftssamenes areal- og beiterettigheter, på samme måte som andre beiterettigheter, bør kunne ordnes etter jordskifterettlige prinsipper med tanke på å oppnå bedret beite- og bruksstruktur. Videre må det innebære at samiske reindriftsutøvere er bærer av alltidvarende bruksretter i relasjon til jskl. § 5. Således bør reindriftssamer kunne kreve sak for få sin beiterett ordnet etter jordskifterettslige prinsipper. 
Etter mitt skjønn vil reindriftsutøvere være tjent med å kunne få ordnet beitebruk der utjenlige forhold gjør beiting vanskelig eller konfliktfylt. At jeg her har sett på om reindriftsrettens karakter er til hinder for å anvende prinsipper nyttet av jordskifteretten, innebærer ikke at andre prinsipper ikke bør vurderes. Et fortrinn ved jordskifterettslige prinsipper er imidlertid at en i motsetning til ren forvaltningsmessig regulering i større grad sikrer enkeltindivider og grupper mot å bli påført tap. Samtidig vil en kunne oppnå bedret beitestruktur. Ved vurdering av måter å ordne beitebruken på, må en dessuten være åpen for at reindriftssamene, som en del av det samiske folk har en egen rettskultur så vel som materiell kultur og således også egne sedvaner.
 Dette gjør at prinsipper fra andre rettskulturer må tilpasses reindriftssamisk sedvane. 

Ved lovendringen i 1996 ble det lagt til grunn jordskifteretten, som særdomstol med positivt avgrenset kompetanse, måtte få en egen hjemmel for å behandle reindriftssaker. Gjennomgangen av den eldste Brekken-utskiftningen viser imidlertid at en ikke trengte noen egen hjemmel på 1870-tallet. Det må påpekes at det ikke har skjedd endringer i jordskifterettens kompetanse i perioden etter dette som skulle tilsi behov for en lovendring for at reindriftsrettigheter skulle kunne ordnes som del av en bruksordningssak. I perioden har det heller ikke forekommet noen reell endring i reindriftsrettens karakter. At reindriftsrettighetene ikke har blitt behandlet som andre tinglige rettigheter, må i all hovedsak tilskrives det politisk betingede synet på reindriftssamenes rettigheter som ble framtvunget på slutten av 1800-tallet, og enda på 1990-tallet var svært synlig. Som forvalter av reindriftslov og jordskiftelov, er det ikke uriktig å si at Landbruksdeparte​mentet har vært med på å bære fram et slikt syn.

I foreliggende forslag til endringer i reindriftsloven, NOU 2001:35 s. 176, blir det foreslått å gi leder av siidaandel
 anledning til å bringe bruksordningsregler inn for jordskifteretten etter at reglene er godkjent av fylkesreindriftsstyret. Hvis departementet tar forslaget til følge, vil det innebære at det langt på veg har endret sitt syn på reindriftsrettighetenes karakter. 

6.2 Noen konsekvenser av at reindriftsretten ikke er av særegen karakter

Etter mitt skjønn må en konsekvens av at reindriftssamenes areal- og beiterettigheter ikke er av en særegen kollektiv karakter i vid forsand, bli at reindriftssamer bør kunne kreve sin beiterett ordnet på linje med andre bruksrettshavere, uten behov for noen særskilt hjemmel. Regelen i jskl. § 2 bokstav c nr. 3 siste setning, som er til direkte hinder for dette, bør vurderes fjernet. 

Dette må også innebære at reindriftsutøvere i større grad kan ha rettslig inntresse i forhold til behandling av saker ved de ordinære domstolene, jf. tvistemålsloven § 54, når det gjelder konflikter knyttet til beiterett innen et reinbeitedistrikt. Videre må det innebære at reindriftsforvaltningen må vise større forsiktighet ved regulering av reinbeiter, slik at etablerte rettigheter ikke blir krenket. 

Hindringene for at reindriftsutøvere skal kunne kreve bruksordning beror ikke på om reindriftsretten er av kollektiv karakter i vid forstand eller om den kan knyttes til en bestemt gruppe (siida). Foruten de skranker som måtte ligge i vekten på reindriftssamisk sedvane, må eventuelle hindringen vurderes ut fra de materielle vilkårene for å gjennomføre bruksordning; altså at det totalt sett er mulig å oppnå bedret bruks- eller eiendomsstruktur, og at ingen parter blir påført tap, jf. jskl. §§ 1 og 3a. 

Så langt er det problematisk å kontrollere dette, idet en mangler praktisk metode for å fastsette størrelse på den andel reindriftsutøvere eller en siida vil ha innen et beitefellesskap. I forhold til annen bruksordning der individuell grunnverdi ikke kan legges til grunn, er ordning gjort etter historiske rettigheter, uttrykt gjennom partsandel i sameiet eller skatteskyld, jf. jskl. § 27.

For å komme videre i arbeidet med å ordne beitebruken mellom reindriftsutøvere og siidaer, basert på et rettslig grunnlag, må det settes inn ressurser på å komme fram til en egnet metode for å fastsette den enkelte reindriftsutøvers partsforhold innen et beitefellesskap. 








































Øyvind Ravna er cand. agric (jordskiftekandidat) ved Norges Landbrukshøgskole (1987). Han har vært jordskiftedommer ved Finnmark jordskifterett fra 1991, fylkesjordskiftesjef samme sted fra 1994 og jordskifterettsleder fra 2002. Han var medlem av Reinbeiterettsutvalger for Vest-Finnmark 2001-2002. Han har publisert artikler om jordreform, jordskifte, samiske rettsforhold. Han har også skrevet en rekke dokumentarbøker bl.a. om urfolk i det russiske nordområdet. Fra 2004 er han tilsatt som stipendiat ved Det juridiske fakultet. Arbeidstittel på hans doktorgradsprosjekt er ”Arealrettigheter innen samiske reinbeiteområder, og mulighet for å gjennomføre bruksordninger knyttet til disse”.






























































365 Dette synet ble båret fram av Lappekommisjonen av 1897, som også dannet grunnlag for reindriftsloven av 1933, se Strøm Bull, K., Samiske sedvaner som rettsgrunnlag for medbestemmelse, i Bjørkli, B og Selle P. (red.), Samer, makt og demokrati, 2003, s. 202 flg. på s. 210. 


366 Ot. prp. nr. 28 (1994-95) Om lov om endringer i reindriftsloven, jordsklifteloven og viltloven, s. 32 og 55.


367 Begrepet ”jordskifte” ble innført ved lov om jordskifte o.a. av 22. des. 1950. Tidligere ble ”utskifting” nyttet.


368 Se Sky, P. K., Jordskifte i andre land – organisering og prosess, i Kart og Plan nr. 1/2001, s. 43-52.


� Reindriftsutøvere kan kun kreve sak hvis distriktsstyre ikke er oppretta, jf. jskl. § 5, sjette ledd, siste setning.


� Nærmere om siida, se Støm Bull, K., Oskal, N., Sara, M. N., Reindriften i Finnmark. Rettshistorie, Oslo 2001, s. 302-304 og 322. Se også NOU 2001: 35, Forslag til endringer i reindriftsloven, s. 91-96.


� Christensen, H., Jordskifteloven med kommentar, 2. utg. Oslo 1962, s. 123.


� Austenå, T. og Øvstedal, S., Jordskifteloven med kommentarar, Oslo 1984, s. 150.


� Aasmundtveit, J. E., Jordskifte og reindriftsrettigheter, i Kart og Plan nr. 4/1991, s. 263-268.


� Aasmundtveit, J. E., Om Jordskifte og reindriftsrettigheter, Hovedoppgave ved institutt for planfag og rettslære, Ås-NLH 1991. Arbeidet er gitt en bredere plass her enn et slikt arbeid vanligvis ville fått, da Aasmundtveit senere arbeidet med Ot. prp. nr. 28 (1994-95) i Landbruksdepartementet.


� Jordskifteretten har ikke hjemmel til å ordne bruken i allmenning som første instans, jf. jskl. § 33, annet ledd.


� Gauldal og Strinda jordskifterett fastla grensen mellom to allmenninger. Lagmannsretten kom til at jordskifteretten ikke hadde slik kompetanse. Uttrykket ”alltidvarande bruksrett” i tidligere jordskiftelov § 83 første ledd kunne ikke ta sikte på bruksrett i allmenning, da dette var omtalt i andre ledd. I gjeldende jordskiftelov gjenfinner vi § 83 andre ledd i § 33 andre ledd. 


� Han tok mulig reservasjon for jskl. §§ 2, 17 og 39. Rettigheter i et jordsameie som innebar at eiendomsretten til tingen, f.eks. beite, var delt mellom flere, betraktet han derimot ikke som en kollektiv rett da ”Det er her fortsatt ’nytten for kvar einskild eigedom’, jf. [jskl] § 3a, som er det sentrale.”


� Tamreindriften i Sør-Norge består av fire tamreinlaglag (Lom, Vågå, Fram og Filefjell reinlag) og Rendalen renselskap. Tamreinlagene er beliggende innen kommuner i Oppland, Buskerud og Sogn og Fjordane fylker. Reindrift utenfor de samiske områdene er konsesjonsbelagt og avhenger av grunneiertillatelse iht. reindriftsloven 


§ 5 (� HYPERLINK "http://www.reindrift.no/?id=310" ��http://www.reindrift.no/?id=310� besøkt 07.05.05).


� I merknad til jskl. § 5 på s. 56 het det at: ”Den enkelte reineier [har] ikke en individuell rettighet til reinbeite. Det er ingen enkeltperson som har opparbeidet denne retten, men det er samene som gruppe som er bærere av rettighetene. Den samiske reindriftsretten er av kollektiv karakter, som tilligger samene som folkegruppe”.


� I reindriftsrettslig sammenheng har avgjørelsen kommet i skyggen av Altevanndommen, Rt. 1968 s. 429, som ble avsagt 14 dager senere. Dette kan skyldes at sistnevnte gjaldt ekspropriasjonserstatning, mens Brekkendommen gjaldt jakt- og fiskerettigheter til husbruk. Det kan og skyldes at samenes rettigheter i Brekken-saken er blitt vurdert som avtalebaserte, og ikke som rettigheter med basis i alders tids bruk, se f.eks. note 339 under. 


� Brevet er gjengitt i Rt. 1968 s. 394 på s. 401. 


� Svend Olsen (1807-85). Utskiftingskurs. Lensmann i Haltdalen og Ålen. Fra 1860 utskiftingsformann i Sør-Trøndelag. Stortingsmann 1839, medlem av herredsstyret og herreds-matrikuleringskommisjonen. 


� Statsarkivet i Trondheim J.nr. 1839/1966: Ekstraktutskrift av utskiftningsprotokoll nr. VI (1872-1875) for utskiftingsformannen i Søndre Trondhjems amt, autorisert den 16. februar 1871, Fol. 114. 


� Statsarkivet i Trondheim J.nr. 1685/1966: Ekstraktutskrift av utskiftningsprotokoll nr. VI (1872-1875) for utskiftingsformannen i Søndre Trondhjems amt, autorisert den 16. februar 1871, Fol. 118b. Det ble oppnevnt fire voldgiftsmenn hvorav to samer for å detaljfastsette linjen. I overenskomsten ble det og inntatt at den ikke var ”til Hinder for at Finnerne paa sine Flytningsturer om Vinteren, i Overensstemmelse med gammel Sædvane, naar Nødvendighed kræver det, kortvarigen opholder sig paa de gamle Hvilepladse, vestenfor den fastsatte Linie” (også gjengitt i Rt. 1968 s. 394 på s. 406).


� Utskiftingen ble opphevet av Gauldal underrett. Det har ikke vært mulig å finne ut hvorfor, da rettsprotokollen gikk tapt da Gauldal sorenskrivergård brant i 1881 (Statsarkivet i Trondheim, brev av 30.04.04). 


� NOU 1993: 34, Rett til og forvaltning av land og vann i Finnmark, s. 222. 


� Øyehagen, E., Eiendomsrett – Bruksrett, i Norsk tidsskrift for jordskifte og landmåling nr. 2-3/1960, s. 53-109 på s. 66. Jf. Robberstad, K., Kløyvd Eigedomsrett, i Lov og Rett 1963 s. 163 flg. Under utskifting var det lodeieren som var den viktige rettshaveren. 


� Gauldal og Strinda jordskifterett sak nr. 2/1953 Brekken sameie mv., Røros herred.


� Frostating Lagmannsretts dom av 14. november 1966 (ankesak 83/1964), s. 22. Sistnevnte setning i sitatet viser til at kommisjonsmedlem (voldgiftsmann) Paul Jonasen [Johnsen] Fin (1842-1924) under oppgangen i 1873 også ønsket at forholdene skulle ordnes på nordsiden av Hyllingsjøen, noe de andre voldgiftsmennene gikk i mot.


� Statsarkivet i Trondhjem, Utskiftningsprotokoll nr. 8 (1879-1883) for utskiftingsformann Sv. Olsen i Søndre Trondhjems Amt, folio 299 (også gjengitt i Rt. 1968, s. 394 på s. 407).


� Dette er også påpekt og utdypet av Strøm Bull, K. i Studier i Reindriftsrett, 1997, s. 84 flg. 


� Se Tønnesen, S., Retten til jorden, 1972, s. 188, NOU 1993: 34, s. 213-215, Strøm Bull Studier i reindriftsrett, s. 51, og NOU 2001: 35, Forslag til endringer i reindriftsloven, s. 71-72. 


� Med ”vid forstand” mener jeg her hele reinbeitedistriktet eller en større ubestemt gruppe av reindriftsutøvere.


� Uttalelse er kanskje noe upresis og kan gi inntrykk av at samene fikk tilkjent rettigheter ved overenskomsten. Av utskiftingsprotokollen framgår det at samene allerede hadde bruksretter. Disse ble ordnet ved overenskomsten. Førstvoterendes uttalelse kan være bakgrunnen for den forståelsen det foran er vist til at Samerettsutvalgets rettsgruppe synes å ha av dette. 


� Bruksordning som egen sak ble innført ved lov om utskiftning mv.  av 13. mars 1882. I § 87 ble det åpnet for ordning av beitebruk innen allmenningen. At jordskifteretten fikk funksjon som ”ankeinstans” for allmenningsstyret ved jordskifteloven av 1950, skyltes i hovedsak behov for å unngå konkurrerende kompetanse, og for å samle myndighet og ansvar hos allmenningsstyret, Inst. fra beitekomiteen av 1935, s. 95 og 96.


� Se f.eks. Eriksen, G.: Tilvenningen til samisk kultur og rettstenkning i norsk høyesterettspraksis, i Kart og Plan 4/2002, s. 230 – 247 på s. 233 flg.


� Det foreslås at dagens ordning med driftsenhet skal erstattes med siidaandel, NOU 2001: 35, s. 97 flg.

